નવી દિલ્હી: ઉરી આતંકવાદી હુમલા બાદ ભારત-પાકિસ્તાન બોર્ડર પર તણાવ એકાએક વધી ગયો છે. પાકિસ્તાનની તૈયારી વચ્ચે ભારત પણ બોર્ડર પર પોતાની તૈયારીઓ મજબૂત કરવામાં વ્યસ્ત છે. ૭૭૮ કિ.મી. લાંબી એલઓસી પર વધુ સંખ્યામાં જવાનોને બોલાવાઈ રહ્યા છે. સાથે-સાથે હથિયાર અને ફ્યૂઅલ પણ જમા કરવામાં આવી રહ્યાં છે. પાકિસ્તાની મીડિયામાં એવા સમાચારો પણ ચાલી રહ્યા છે કે એલઓસીની કેટલીક જગ્યાઓ પર બોફોર્સ તોપની તહેનાતી પણ શરૂ થઈ ચૂકી છે. આ તૈયારીઓ જંગ જેવી હાલત તરફ ઈશારો કરે છે. આર્મીએ વડા પ્રધાન નરેન્દ્ર મોદીની કાર્યવાહીને લઈને કેટલાંય પ્રેઝન્ટેશન પણ બનાવ્યાં છે. ભારતીય સેનાએ પાકિસ્તાન વિરુદ્ધ ઈમર્જન્સી પ્લાન પણ તૈયાર કરી દીધો છે.